Les VI Jornades de Salut Comunitària de Gandia destaquen el paper del teixit veïnal en la transformació social
13 juny 2025

## Les VI Jornades de Salut Comunitària de Gandia destaquen el paper del teixit veïnal en la transformació social13 juny 2025Última actualització: 13 juny 2025

![](../gestion/img/5b0b52628fdeae7f826dcc4d137904afec7cf1e58b50fcb6fd6625937e3540ce.jpg)  
  

La Casa de la Marquesa va ser ahir l’epicentre del debat i la reflexió sobre la salut des d’una perspectiva comunitària i ecosocial amb la celebració de les **VI Jornades de Salut Comunitària**, una iniciativa impulsada pel Departament de Sanitat, Polítiques Saludables i Qualitat de Vida de l’Ajuntament de Gandia. Les jornades van reunir desenes de professionals, entitats, col·lectius socials i ciutadania en general.

Durant la jornada es van abordar experiències exitoses de diferents territoris de l’Estat, destacant les bones pràctiques en salut que naixen des de la comunitat, el teixit veïnal i les associacions. A més, es van posar en valor iniciatives transformadores que, partint de necessitats compartides entre veïnes i veïns, han generat projectes amb un impacte real en la qualitat de vida de les persones.

L’alcalde de Gandia, **José Manuel Prieto**, va posar en valor el lideratge de la ciutat en polítiques saludables i comunitàries. “_La salut i la qualitat de vida són hui motors del progrés social i econòmic. Hem consolidat un model urbà amable i humà, on s’actua des de tots els departaments municipals per a millorar la vida dels nostres ciutadans_”, va afirmar. Prieto també va reconéixer el treball transversal liderat per Gil, que ha convertit una regidoria “_modesta_” en una gran àrea estratègica per a la ciutat.

A més, la màxima autoritat municipal va incidir en què la ciutat manté una aposta ferma per les polítiques saludables i el benestar com a eixos estratègics. Prieto va defensar una visió àmplia de la salut: no sols l’absència de malaltia, sinó un motor de progrés humà i econòmic. Va destacar la necessitat de planificar la ciutat amb criteris d’equitat i cura (des de zones d’ombra i bona il·luminació fins a mobilitat i accessibilitat) i de treballar en aliança amb associacions i professionals sanitaris.

En la seua intervenció, l’alcalde va destacar projectes de referència com el _Skate Park Bowl_, la pista polivalent del Raval, els circuits biosaludables, el programa “Gandia Camina”, les escoles saludables i “Gandia Activa”.

“D_es d’ací vos anime a perseverar, perquè la salut i la qualitat de vida marcaran el present i el futur de les ciutats_”, va concloure.

Per la seua banda, la regidora de Sanitat, **Liduvina Gil**, va destacar en la seua intervenció que la salut no es pot entendre únicament com l’absència de malaltia, sinó com el resultat de múltiples factors que travessen la vida quotidiana. “_Des de Gandia hem apostat per una mirada territorial de la salut, des del que passa als carrers, barris, parcs i places. La salut també està en l’accés a un habitatge digne, en els vincles socials, en una ciutat caminable o en l’ombra d’un arbre en ple estiu_”, va expressar l’edil.

Així mateix, Gil va subratllar la importància d’abordar els determinants ecosocials de la salut: “_la crisi climàtica, la contaminació o les onades de calor no afecten totes les persones per igual, i ací també s’instal·len les desigualtats. Per això, parlem de salut en termes de justícia social i ambiental_”.

Les jornades també van comptar amb la participació destacada de la investigadora Paula de Prado-Bert, de l’Institut de Ciència i Tecnologia Ambientals de la Universitat Autònoma de Barcelona. La seua ponència inaugural, titulada _“Ciutats Justes, Saludables i Comunitàries”_, va oferir un marc teòric i polític sobre l’equitat en salut, els determinants socials i la necessitat d’incorporar la justícia ambiental en les polítiques públiques.

La conferència va ser moderada per l’expert en salut pública Joan Paredes Carbonell, del Centre de Salut Pública d’Alzira i membre de l’equip coordinador de l’estratègia de Salut Comunitària de la Comunitat Valenciana.

[Twittear](https://twitter.com/share)